作者:李涉
標題:雜曲歌辭：竹枝
內容:荊門灘急水潺潺，兩岸猿啼煙滿山。渡頭年少應官去，月落西陵望不還。巫峽雲開神女祠，綠潭紅樹影參差。下牢戍口初相問，無義灘頭剩別離。石壁千重樹萬重，白雲斜掩碧芙蓉。昭君溪上年年月，獨自嬋娟色最濃。十二峰頭月欲低，空濛江上子規啼。孤舟一夜東歸客，泣向春風憶建溪。